ΓΡΑΠΤΗ ΕΡΩΤΗΣΗ E-2050/96 υποβολή: Nuala Ahern (V) προς το (22 Iουλίου 1996)

Θέμα: Η σπουδαιότητα της διαφάνειας στη διαχείριση του εμπλουτισμένου ουρανίου και πλουτωνίου

Η παράγραφος 30 της δήλωσης της Διάσκεψης Κορυφής για την Πυρηνική Προστασία και Ασφάλεια, η οποία πραγματοποιήθηκε στη Μόσχα στις 20 Απριλίου 1996, αναφέρει ότι τα συμβαλλόμενα μέρη αναγνωρίζουν πόσο σημαντική είναι η διαφάνεια στη διαχείριση του εμπλουτισμένου ουρανίου και πλουτωνίου.

Καθώς τα πορίσματα της Προεδρίας στο Συμβούλιο της Φλωρεντίας τον Ιούνιο ζητούν κατηγορηματικά από την Ιρλανδική Προεδρία να φέρει την Ένωση πλησιέστερα στους πολίτες της μέσω, μεταξύ άλλων, της εξασφάλισης της διαφάνειας και αμεσότητας στο έργο της Ένωσης, τι μέτρα προτίθεται να λάβει το Συμβούλιο για να εξασφαλίσει ότι οι αποφάσεις στο Sellafied - και της Χάγης - περί διαχείρισης των πυρηνικών υλικών στα εργοστάσια επανεπεξεργασίας των αποβλήτων, θα λαμβάνονται ανοικτά και θα κοινοποιούνται στο κοινό έγκαιρα, αντί να λαμβάνονται με μυστικό τρόπο όπως έχει συμβεί μέχρι σήμερα;

Κοινή Απάντηση στις γραπτές ερωτήσεις Ε-2050/96 και Ε-2051/96 (30 Ιανουαρίου 1997)

1. Το Συμβούλιο συμμερίζεται την επιθυμία για θεσμική διαφάνεια, την οποία εξέφρασε επανειλημμένως το Ευρωπαϊκό Συμβούλιο και στην οποία αναφέρεται η Αξιότιμη κα Βουλευτής. Ως προς αυτό, το Συμβούλιο τονίζει ότι το σημείο 30 της Δήλωσης που έγινε κατά τη διάσκεψη κορυφής για την Πυρηνική Προστασία και Ασφάλεια στη Μόσχα, στις 20 Απριλίου 1996, («αναγνωρίζομε τη σημασία που έχει να εξασφαλιστεί η διαφάνεια στη διαχείριση του εμπλουτισμένου ουρανίου και του πλουτωνίου, που δεν προορίζονται πλέον για αμυντικούς σκοπούς») αποτελεί μαρτυρία πολιτικής βούλησης στον τομέα αυτόν.

2. Το Συμβούλιο επιθυμεί να υπενθυμίσει ότι η μείωση των σημαντικών αποθεμάτων σχάσιμων υλικών που προέρχονται από τη διάλυση των πυρηνικών όπλων αποτελεί στόχο μείζοντος σημασίας για τη μη διάδοση. Όλες οι εναλακτικές δυνατότητες σε αυτόν τον τομέα πρέπει να εξεταστούν προσεκτικά όσον αφορά τα πλεονεκτήματά τους, αφού ληφθούν υπόψη οι συνέπειές τους στα προβλήματα προστασίας και ασφάλειας.

3. Το Συμβούλιο παρατηρεί ότι τα εργοστάσια επεξεργασίας που ευρίσκονται στο έδαφος των κρατών μελών της Ευρωπαϊκής Ενωσης υπόκεινται στην ισχύουσα κοινοτική νομοθεσία περί ελέγχου της ασφάλειας, η οποία προβλέπει την ενημέρωση της Επιτροπής σχετικά με τις μετακινήσεις και τα αποθέματα των πυρηνικών υλικών.

Σημειωτέον ότι το άρθρο 194 της Συνθήκης Ευρατόμ που διέπει τον εμπιστευτικό χαρακτήρα των δεδομένων αυτών, ιδίως έναντι του κοινού, προβλέπει ότι η διαβάθμιση και το απόρρητο των πληροφοριών αυτών εμπίπτουν στην αρμοδιότητα των κρατών μελών.

4. Όσον αφορά την ερώτηση για το καύσιμο ΜΟΧ (οξείδιο μικτού πλουτωνίου), το Συμβούλιο επισημαίνει στην αξιότιμη κυρία Βουλευτή ότι η μετατροπή σε καύσιμο ΜΟΧ αποτελεί μία μόνο από τις εναλλακτικές λύσεις που αναφέρονται στο σημείο 29 της δήλωσης της Διάσκεψης Κορυφής της Μόσχας και μία από τις εναλλακτικές λύσεις που εξέτασαν οι διεθνείς εμπειρογνώμονες που συνήλθαν τον περασμένο Οκτώβριο στο Παρίσι υπό την αιγίδα της Ομάδας των 7 και της Ρωσίας.

Το Συμβούλιο επιθυμεί να επισημάνει ότι τα μέτρα ελέγχου και διασφάλισης για την παρασκευή ΜΟΧ και για τα εργοστάσια επεξεργασίας εφαρμόζονται σε εθνικό, και κοινοτικό επίπεδο.